OBH 409/1995.
Az állampolgári jogok országgyűlési biztosa általános helyettesének jelentése
Ügyintéző: Dr.Kántor Ferenc
Az eljárás megindítása:

D. I. K. nagykőrösi lakos panasszal fordult az országgyűlési biztos hivatalához. Beadványában sérelmezte, hogy az 1996. május 16-án a törteli árverésen 151 aranykorona értékű földet vásárolt, mely földet az általa megnevezett személy "szabálytalanul másoknak osztogatja, s ezzel meghiúsítja, hogy saját földjét tulajdonba vehesse". Mivel a rendelkezésemre álló iratok alapján az ügyben a jogbiztonság megsértésére lehetett következtetni, vizsgálatot rendeltem el. Az ügyben megkerestem a Ceglédi Körzeti Földhivatalt, a Pest megyei Kárrendezési Hivatalt, - s rövid úton a területen működő földmérőt - tájékoztatás céljából. 

Megállapított tényállás:

Panaszos termőföld árverésen földet vásárolt a  Pest megyei Kárrendezési Hivatal 13-891-22/1994-es számú árverési jegyzőkönyvéből készült és 1994. május 16-án kelt kivonat szerint. A Ceglédi Körzeti Földhivatal tájékoztatása szerint az említett föld tulajdonjogának ingatlan nyilvántartásba való bejegyzésére nem került sor, mert nem állnak rendelkezésükre a szükséges adatok. 

A Pest megyei Kárrendezési Hivatal arról tájékoztatott, hogy "Az 1996. május 16-i árverésre valóban nem volt felkészítve a 0232. hrsz. tábla, ugyanis a Törteli Földrendező és Földkiadó Bizottságok 1993. évi II. törvény 8. §-ára való hivatkozással cseréltek földalapot és az árverést a kérdéses területre meghirdetés nélkül kérték. Az árverésvezető a 151. AK értéket árverésen szerzett ingatlanként jegyzőkönyvileg elismerte.

A törteli földek kimérését egy salgótarjáni földmérő csoport végzi. Ennek vezetője Feil János 1996. december 19-én arról tájékoztatott, hogy a kérdéses terület egy évvel ezelőtt ki lett a helyszínen mérve, azaz birtokba lett adva. A kérdéses tábla felméréséről térkép 1997. március 31-ig készül el. Ennek birtokában a Kárrendezési Hivatal kiegészíti a 13-891-22/1994. sz. jegyzőkönyvet, mely alapján a felmérési adatok birtokában a Ceglédi Földhivatal is átvezetheti panaszos nevére az ingatlan tulajdonjogát." 

Az állampolgári jogok országgyűlési biztosa általános helyettesének rövid úton történt megkeresésére - az említett földmérő csoport vezetője rövid úton azt a tájékoztatást adta, hogy a tábla felméréséről készült térképet 1997. december első hetében átadja a Pest  megyei  Földhivatalnak.  Panaszos 1997. december 4-én rövid úton arról informált, hogy az árverésen vásárolt földet a földmérő két éve kitűzte, s az így kitűzött földet birtokolja, használja, azonban tulajdonjogának ingatlan nyilvántartásba való bejegyzése még nem történt meg. 

Jogszabályi háttér és a vizsgálat megállapításai:

Az 1993. évi II. törvény 13. § (3) bekezdésének első fordulata szerint "A földrendező bizottság és a földkiadó bizottság a helyi igényeknek megfelelő, a 8. § (3) bekezdése szerint közös javaslattal kezdeményezheti a hivatalnál a földkijelölési határozat módosítását".

Az említett törvény 8. § (3) bekezdésének utolsó mondata szerint "A hivatal a jogerős földkijelölés módosítását akkor tagadhatja meg, ha annak következtében a már kijelölt egyes földalapok AK értéke külön-külön megváltozna."

Az idézett rendelkezések szerint előterjesztett földalap-módosításra vonatkozó javaslatot a Kárrendezési Hivatal csak akkor utasíthatja el, ha annak következtében a már kijelölt egyes földalapok AK értéke külön-külön megváltozna. 

A vizsgálat megállapította, hogy az 1993. november 21-én kelt és a Megyei Kárrendezési Hivatalban 1993. december 2-án érkeztetett földrendező bizottsági és a földkiadó bizottsági együttes javaslat a 0232. hrsz. földrészletre nem vonatkozott. A hivatal a 104/1991. (VIII. 3.) kormányrendelet 26. §-ának (2) bekezdésében előírt kötelezettségét is elmulasztotta, mert a 0232. hrsz. földrészletet árverésen nem hirdette meg. Így panaszos árverésre a jogszabályi előírásoknak megfelelően, elő nem készített táblából vásárolt földjéről készült árverési jegyzőkönyv is hiányos, mert nem alkalmas az árverésen ténylegesen megszerzett AK értékű föld, ingatlan nyilvántartásba való bejegyzésére. 

Az Alkotmány 2. § (1) bekezdése szerint "A Magyar Köztársaság független, demokratikus jogállam". 
Az Alkotmány e rendelkezésének alapvető elemét jelentő jogbiztonság alkotmányos elvét azáltal sértette meg a hivatal, hogy a korábban részletezett jogszabályok megtartásának mellőzésével értékesítette panaszos részére az említett AK értékű földet árverésen, s az árverési értékesítésről készült jegyzőkönyv sem alkalmas jelenlegi formájában az árverésen szerzett ingatlan tulajdonjogának telekkönyvi bejegyzésére. Ezáltal a hivatal alkotmányos visszásságot idézett elő. 

Ajánlás:

Felkérem hivatalvezető urat, hogy az előidézett alkotmányos visszásság megszüntetése érdekében a Hivatal, az általa készített 13-891-22/1994. sz. árverési jegyzőkönyvet, a hatályos jogszabályok rendelkezéseinek megtartásával haladéktalanul egészítse ki a tábla felmérését tartalmazó térkép elkészültét követően. Jelentésem egy példányának megküldésével a panaszost, valamint a Pest megyei Kárrendezési Hivatal vezetőjét is tájékoztattam. 

Budapest,  1997. december 5. 

Dr. Polt Péter